Il-Koperattiva Malta Maritime Pilots varat il-‘pilot boat’ ġdida OHIO. Din is-seba’ lanċa ta’ pilotaġġ li tfisser investiment ta’ €600,000, se tkompli tizgura li l-koperattiva żżomm is-servizz fl-immuntar li toffri. Il-President tal-Koperattiva, ċ-Chief Pilot Jesmond Mifsud qal li quddiem il-kompetizzjoni qawwija ta’ portijiet rivali u t-tibdil kontinwu fil-ħtiġijiet tal-industrija marittima, is-sigriet għas-suċċess huwa l-investiment u l-aġġornament kontinwu tal-faċilitajiet u t-tagħmir li jintuża. Żied li l-Koperattiva hija kburija li minn meta twaqqfet fl-2003, żammet rekord ta’ 100 fil-mija effiċjenza fis-servizz li toffri. Fl-2013 biss, il-koperattiva offriet aktar minn 8,000 servizz ta’ pilotaġġ fil-portijiet Maltin. Il-Koperattiva nediet ukoll ‘pilot station’ fil-Port Ħieles. Din l-ewwel ‘pilot station’ fil-portijiet Maltin tinkludi kamra għall-piloti u għall-membri tal-ekwipaġġ tal-lanċa tal-pilotaġġ biswit il-moll tal-laneċ. Dan se joffri lill-piloti u lill-membri tal-ekwipaġġ post fejn jistrieħu sakemm ikunu qegħdin jistennew biex jagħtu s-servizz tagħhom, kif ukoll post fejn kaptana ta’ vapuri  bastimenti li jidħlu fil-port ta’ Marsaxlokk jistgħu jitkellmu u jiddiskutu kwistjonijiet neċessarji mal-piloti marittimi Maltin.